"Később könnyebb lesz, ugye?"
Gyakran hallom ezeket a szavakat fiatal szülőktől,
akik még kezdők a gyerekük miatti aggodalmaskodásban.
Azt felelem nekik, hogy nem.
Más lesz,
de szülőként valami miatt mindig aggódhatnak.
Emlékszem, amikor féléberen virrasztottam éjszaka,
hallgatva a fiam szuszogását,
amikor kicsi volt és asztmás,
aztán amikor serdülőkorba ért,
csak akkor nyugodtam meg, hogy biztonságban hazaért,
amikor felcsendült a harangocska a bejárati ajtónál.
Természetes, hogy aggódunk a gyerekeinkért.
Aggodalmaink többnyire alapvető dolgokra irányulnak,
például hogy mit esznek, merre járnak, kikkel lógnak együtt.
De figyelnünk kell megváltozott viselkedésükre és hóbortjaikra is.
A legújabb őrületről talán még nem mindenki sejti,
hogy komoly egészségügyi kockázatot jelent,
ez pedig az e-cigizés újkeletű népszerűsége,
vagyis amikor édes aeroszolokat lélegeznek be,
folyadékot párologtatva az elektromos cigarettákban.
Az e-cigaretta vagy "e-cigi", ahogy általában hívják,
úgy fogy a boltokban, mint a cukorka.
Az e-cigaretta-forgalmazás szintje az idei évben várhatóan
világszerte eléri a 26 milliárd dollárt.
A következő hat évben
várhatóan megduplázódik a forgalma.
Komoly aggodalmaink vannak az e-cigizés egészségügyi hatásait illetően,
és kérdéseinkre sajnos túl kevés választ kapunk.
Még aggasztóbb, ha belegondolunk, hogy kik szívják.
Az e-cigaretta használata, legalábbis az Egyesült Államokban
a serdülők és a fiatal felnőttek körében nő rohamosan –
gyerekeink körében,
a legsebezhetőbb népesség körében.
2012 és 2015 között 900 százalékos növekedés történt
az e-cigarettát szívó fiatalok körében.
A legújabb becslések szerint
az Egyesült Államokban hozzávetőleg 3,6 millió felső tagozatos és középiskolás
szívott már e-cigarettát.
Eredetileg arra tervezték,
hogy tisztább nikotinforrást nyújtson a dohányosoknak,
így segítve a leszokást.
Az Egyesült Államokban az Élelmiszer- és Gyógyszerengedélyeztetési Hivatal [FDA]
dohánytermékként kezeli.
Az e-cigarettára irányuló kutatás azonban nem képes lépést tartani
a rohamosan növekvő piaccal,
ezért az eszközök és e-liquidek alkotóelemeinek szabályozása
még nem készült el.
A jelenlegi szabályozások tiltják az e-cigaretta árusítását
18 éven aluliaknak,
de ez láthatóan nem befolyásolja
a tinik körében robbanásszerűen elterjedt e-cigi használatot.
Hát, amikor először hallottam róla és megláttam,
rögtön tudtam, hogy a tinik imádni fogják.
Ez a kis kütyü csúcstechnológia,
tökéletesen illik az okostelefonos generációhoz –
kicsi, tölthető, könnyen használható, könnyen módosítható, finom az illata –
egyesek össze is kötik a telefonjaikkal, hogy tudják, mennyit szívtak.
Még én is nagyon vonzónak találtam ezeket az okos kis eszközöket.
És mivel sok időt fordítottam már a tinik és felnőttek függéseinek kutatására,
rögtön tudtam, hogy ezek a kütyük tökéletesen illenek a lelkükhöz.
A serdülők meggondolatlanok, és szívesen próbálnak ki új dolgokat.
Függetlenségre vágynak, és szeretik maguknak összeállítani a dolgaikat.
Az e-cigaretta tökéletesen kielégíti ezeket az igényeiket,
mert egyszerre újíthatnak is, személyre is szabhatják
e-cigis élményeiket.
Több mint tizenötezer-féle aromából
és többféle nikotin-koncentrációból válogathatnak.
Saját nikotinos ízkombinációt állíthatnak össze maguknak.
Beállíthatják, mennyi gőzt bocsásson ki az eszközük,
a slukk erősségének, az alkotóelemeknek,
az eszköz teljesítményének és hőmérsékletének módosításával.
Még "felhőköpködésre" is használhatják eszközüket.
Ez más néven felhőkergetés,
vagy trükközés a gőzzel,
hatalmas, mókás formájú és nevű gőzfelhőket fújnak ki,
például karikát, sárkányt, szellemet...
A felhőköpködők még versenyeken is részt vesznek,
és a legegyedibb formájú felhőkért díjakat osztogatnak.
A tinik a gőz erejét vagy torokkaparó hatását is tudják módosítani
azáltal, hogy vagy magasabb hőmérsékleten porlasztják az e-liquidet,
vagy közvetlenül a felforrósított fűtőszálra csöpögtetik.
Még marihuánát is gőzölnek ezzel az eszközzel.
És mivel ezek alacsony hőfokon üzemelnek,
nem égetik el a marihuánát,
szinte észrevétlenül tudják ezt csinálni,
mert nem érződik az égett marihuána jellegzetes illata.
Így valóban saját élménnyé tudják varázsolni az e-cigizést,
ez megmagyarázza szédületes népszerűségét a fiatalok körében.
Az e-cigaretta technikailag nagyon egyszerű eszköz.
Van egy tartály az e-liquidhez, ami lehet tank, pod vagy patron,
van egy akkumulátor, ami fűti a kazánt, az porlasztja az e-liquidet,
és van rajta egy szipka,
azon át szívják az e-cigarettát.
2017-ben 466-féle e-cigaretta eszköz volt kapható a kereskedelemben.
A cigarettaszerű "cigalike"-tól kezdve
a tartályosokig, melyek neve "pen", azaz "toll".
Vannak módosított eszközök is, ezek neve "mod".
Ezek nem úgy néznek ki, mint a cigaretta,
különböző formájúak és méretűek,
különféle kiegészítőkkel és felhasználói beállításokkal.
Ezek közkedveltek felhőköpködéshez is.
A piac legújabb termékei
a "pod eszközök",
amik a podban tárolják az e-liquidet.
Ezek egyébként igen népszerűek a serdülők körében.
Például a Juul,
ami nemcsak úgy néz ki, mint egy pendrive,
hanem USB-ről tölthető is.
Sok serdülő nem is gondol arra, hogy ezek e-cigaretták,
így az "e-cigizés" helyett a "juulozás" kifejezést használják.
A legtöbb eszköz szinte észrevehetetlen, és olyan kevés gőzt bocsát ki,
hogy a tinik az osztályban használják,
és tollaikba, ruhájukba,
könyveikbe rejtik.
Sok serdülő azt hiszi, ezek az eszközök vízgőzt bocsátanak ki,
ezért biztonságos a használatuk.
De semmi sem állhat messzebb az igazságtól.
Nem vízgőzt bocsát ki,
hanem aeroszolt,
és mondhatom, elég jelentős köztük a különbség.
Az aeroszolok folyadékok és gázok finom porlasztott részecskéit tartalmazzák,
ami az e-liquid-tartalom alapján bármi lehet.
Propilén-glikolt és tiszta glicerint tartalmaz,
melyek az aroma oldószerei az e-liquidben.
Tudjuk ezekről, hogy biztonságosan fogyaszthatók,
élelmiszer-alapanyagok,
de arról keveset tudunk, hosszú távon mennyire biztonságos a belégzésük.
Az e-liquidek alkoholt is tartalmazhatnak,
időnként magas koncentrátumban,
az alkohol belégzése pedig köztudottan mérgező hatású az agyra.
Mint már említettem, több mint 15 000-féle különböző ízű e-liquid kapható.
Íme, néhány példa,
némelyik neve igen bájos, de ismerős is: a Skittles, a Fruit Loops,
és vannak egzotikusan csengő nevek is, mint a "Sárkánytej" és a "Tigrisvér",
valamint az "Egyszarvú hányás".
Az e-liquid vagy az aeroszol fémrészecskéket is tartalmazhat,
például krómot, kadmiumot és ólmot.
Ezek az eszköz fűtőszálából keletkeznek,
és köztudottan számos mérgező hatásúak a létfontosságú szervekre.
Úgyhogy hadd erősítsem meg:
semmiképp sem vízgőz termelődik.
Az is aggasztó, hogy a serdülők agyát mennyire veszélyezteti
az e-cigarettán keresztül bejutó nikotin.
A serdülők agya még egész alacsony nikotinszintre is roppant érzékeny,
és igen könnyen kialakul a függőség.
Régóta tudjuk,
hogy a dohányosok 90 százaléka 18 éves kora előtt gyújt rá először.
Akik korán kezdik, jobban rászoknak, és nehezebben tudnak leszokni róla.
Vagyis, hogy egy volt FDA-biztost idézzek:
"A nikotinfüggés gyermekbetegség."
Az e-cigaretta nagy nikotinmennyiséggel veszélyeztetheti a serdülőket.
Sok eszköz akkora nikotinmennyiséget tartalmaz,
mint egy teljes csomag cigaretta.
A legújabb pod eszközök nikotinsót tartalmaznak,
ami gyengébb ízű, egyszerűbb a használata,
és gyorsabban fokozhatja a nikotinszintet az agyban.
A rendszeresen e-cigiző serdülők sóvárgás tüneteiről számolnak be –
idegesek lesznek, ha nem jutnak az e-cigarettához.
Mindezek viselkedési addikcióra utaló jelek.
Az e-cigaretta nemcsak függőséget okoz,
de sok szervre is hat a testen belül.
A benne lévő nikotin például
kötésbe kerül az úgynevezett nikotinos acetilkolin receptorral,
ami szinte minden szerv működésében fontos szerepet játszik
az emberi testen belül.
A túlzott nikotinbevitel megváltoztatja e rendszerek működését.
Mondok egy példát,
a túlzott nikotinbevitel csökkenti a vérerek rugalmasságát,
és megváltoztatja a szív reakcióját a váratlan kihívásokra, például stresszre.
A serdülők agya nemcsak a nikotin függést okozó hatásaira érzékeny,
hanem a mérgező hatásaira is.
Fiatal állatok szervezetében a nikotin nagyon jól bevált idegméreg,
rombolja a tanulási, megfigyelési folyamatokat és a memóriát,
valamint fokozza a hiperaktivitás tüneteit.
Azok a tinik, akik dohányterméket szívnak,
nagyobb eséllyel nyúlnak marihuánához és alkoholhoz,
valamint serdülő- és felnőttkorban is esélyesebbek depresszióra és szorongásra.
Az e-cigarettából fakadó nikotinfüggés más függőségek felé is terelheti őket,
és más mentális betegségekhez is hozzájárulhat.
A nikotin fiatal állatoknál epigenetikus betegségeket is okozhat,
vagy örökletes változásokat a génexpresszióban,
például az asztmáért felelős génekben.
A nikotinfogyasztó serdülők tehát nemcsak saját maguknak árthatnak,
de a későbbi generációkat is károsíthatják.
Az e-cigaretta alapvető léte
egy teljes nikotinfüggő fiatalokból álló generációhoz vezethet.
Ezek az eszközök könnyen elérhetők, ez marihuánával s más párologtatható anyaggal
több kísérletezésre adhat módot a fiatalok körében.
Kétségtelen, hogy a dohányosok így tisztább formában jutnak a nikotinhoz,
és ez nagyon fontos célkitűzés,
de még ma sem tudjuk, ezek az eszközök segítik-e a leszokást,
és hosszútávú hatásairól is meglehetősen keveset tudunk.
Csak azt tudjuk, hogy a fiatalok – sok-sok fiatal – használja ezeket.
Az FDA-biztos mostanában már "járványként" emlegeti
az e-cigaretta terjedését az Egyesült Államokban.
Míg egy hatalmas közegészségügyi probléma, a dohányzás megoldásán fáradozunk,
talán másik óriási problémát teremtünk.
Éberségünk hiánya kezdetben a dohányzás járványszerű elterjedéséhez
és számos betegséghez vezetett.
Ne kövessük el ugyanazokat a hibákat az e-cigarettával!
Itt az idő, hogy cselekedjünk,
hogy szabályozzuk az eszközök vonzerejét és elérhetőségét a fiatalok számára.
Biztos, hogy a dohányosoknak 15000-féle gyerekbarát íz kell a leszokáshoz?
Tényleg olyan sokféle eszközre van szükségük?
Biztos jó ötlet olyan eszközöket gyártani, melyek könnyen elrejthetők,
és könnyen használhatók?
Nemrég arról értesültünk, hogy az FDA az e-liquid aromákat tartalmazó eszközök
forgalmazására vonatkozó szigorúbb szabályozás bevezetését tervezi,
kiskereskedőknél, például kisboltokban vagy benzinkutakon,
valamint szigorúbban szabályozná
a kiskorúakat célzó internetes e-cigaretta-kereskedelmet.
Hogy ez elég lesz-e ahhoz, hogy megállítsa a hatalmas népszerűséget a fiataloknál?
Fel kell tennünk és meg kell válaszolnunk ezeket a fontos kérdéseket.
A komoly felvilágosító kampány ideje is elérkezett.
A serdülőknek és szüleiknek tudniuk kell:
bár lehet, hogy az e-cigi kevesebb mérget tartalmaz, mint a cigaretta,
de az biztos, hogy nem egészséges.
Ezekből az eszközökből olyan vegyi anyagok hatnak rájuk,
melyek nemkívánatos változásokat okozhatnak szervezetükben,
ma még ismeretlen mérgezések és betegségek lehetőségét kockáztatják.
Tudják, amikor azt mondtam,
hogy az e-cigaretta tökéletesen illik az okostelefonos generációhoz,
nem vicceltem.
Technológia-mániás világban élünk,
ahol a legújabb eszközöket és technikákat a legnagyobb figyelem övezi,
csak mert technikák, és mert a legújabbak.
A következő néhány évben, aztán egész hátralévő életünkben
olyan technológiákkal fogunk találkozni a kereskedelemben,
melyek nem feltétlenül az egészség zászlóvivői,
csak azért, mert nem tűnnek károsnak,
vagy nem gyógyászati eszközök.
Ismerünk például olyan eszközöket is,
melyekkel könnyebb ébren maradni,
vagy elősegítik a fogyást –
én is erre törekszem –,
vagy rengeteg olyan célkitűzés van,
ami minket, fogyasztókat lázba hoz.
De sok olyan szer van, ami elfogadhatatlan kockázatot jelent az egészségünkre.
Ha tehát meg akarjuk óvni egészségünket és gyermekeink egészségét,
fel kéne hagynunk azzal a szokásunkkal,
hogy kritikátlanul lelkesedjünk az efféle új technológiákért,
ehelyett kritikus szemmel kéne megvizsgálnunk ezeket,
akár orvosi szempontból.
Ugyanis mondok én valamit.
Egészségünk, gyermekeink és a jövő generációinak egészsége
sokkal értékesebb annál, mint hogy hagyjuk füstbe menni –
vagy akár aeroszollá válni.
Köszönöm.
(Taps)